משחק ארקייד קלאסי של חברת IBM. במשחק זה אתה משחק חתול רחוב קשוח, משוטט לך בסימטה ומנסה להראות לכולם מי הבוס. אתה מנסה להתגנב לחלונות הבתים שבסימטא וזאת ע"י דילוג על פחים (שמדי פעם יציץ מהם חתול מופתע ויפילך), משם לגדר, ומשם לחוטי הכביסה, אך זהירות! השכנים לא רואים בך אורח רצוי ומשליכים עליך חפצים משונים ואילו כלב לא סימפטי אורב לך למטה. עכברים אף הם מנסים להפילך מהחוטים - אך אתה יכול להתחכם להם ולאכלם.
חדר עם גבינה שויצרית שבחוריה מסתתרים עכברים ועליך לאכול את כולם, חדר שבו אקווריום ועליך לצלול לאקווריום ולאכול דגים בלי להתחשמל מדגי החשמל (ולא לשכוח לעלות לשאוף אוויר), חדר עם ציפור שעליך לשחרר מכלובה ע"י הפלתו (אבל לא מטעמים פילנתרופים אלא ע"מ להתקין ממנה ארוחת צהרים), חדר בו אתה שותה לכלבים מסכנים את החלב בעודם ישנים, וחדר נדיר יחסית שבו אתה צריך לטפס על ספריה ולהתחמק מהעכביש ע"מ להגיע לצמחים.
בכל החדרים יש מטאטא שלפעמים מפריע, ואתה יכול להעסיק אותו בניקוי עקבות שתשאיר. השתמש במקשי החיצים, ובמקש ALT לפעולות מיוחדות כמו שתיית חלב ומעבר בין החורים בגבינה.
בכל פעם שתסיים משימה תחייך לך חתולה מכל חלון ואז תוכל להכנס למסך הפרס הרומנטי, בו עליך לטפס על הלבבות שאינם שבורים עד לחתולתך, בעודך נשמר שלא יפילו אותך החתולים האחרים אל תהום הנשייה. האם תצליח להביא מתנה לאהובתך, או שתאלץ לשחד בה את החתולים המתחרים (ע"י ALT)?
כך או כך, כאשר תפגשו אתה תזכה לעלות שלב, וכך יגדלו הקשיים אך גם האיחוד עם אהובתך יהיה יותר מרגש, ויכלול את ילדיכם המקפצים.